Glumac Aleksandar Bogdanović jučer je umro od ozljeda zadobivenih kad ga je prošlog vikenda 22-godišnjak pregazio na zebri u Osijeku. Mladić je pobjegao s mjesta nesreće, a nakon što ga je policija ipak uhvatila određen mu je istražni zatvor.

24 sata doznaje kako je vozač 22-godišnji Branislav Smiljanić iz Tenja, čiji je tata djelatnik osječke policije. Index piše kako im glasnogovornik osječke policije nije želio potvrditi tu informaciju zbog zaštite osobnih podataka.

Nije imao vozačku dozvolu

Mladić je na osječkog glumca naletio terencem Kia Sorento, a policija je kasnije objavila da uopće nije imao vozačku dozvolu. S auta mu je otpala registarska oznaka, pomoću koje je policija auto pronašla parkiran nedaleko od mjesta nesreće. Glasnogovornik osječke policije kaže kako su Smiljanića uhitili pola sata nakon nesreće.

Općinsko državno odvjetništvo, u kojem je jučer ispitan, 22-godišnjaka sumnjiči za izazivanje prometne nesreće i nepružanje pomoći. S njim su te večeri u automobilu bili prijatelj i 18-godišnja djevojka.

Novinari 24 sata kratko su razgovarali s Branislavovom djevojkom i suvozačicom. Rekla im je da joj je žao zbog nesreće, ali da se to moglo desiti svakome. Na pitanje je li znala da Branislav nema vozačku dozvolu ni položen vozački ispit, odgovorila je potvrdno. “Moglo se desiti i osobi koja ima deset vozačkih”, rekla im je, a onda navodno počela vrijeđati i prijetiti.